**Robert Oldham Young** (født 6. mars 1952 i Alpine i Utah i USA) er en amerikansk forfatter og forretningsmann innen alternativ medisin. Young ble i 1995 bøtelagt for å ha gitt medisinske råd uten autorisasjon, og i 2001 ble han også avslørt i å anbefale kreftpasienter å droppe tradisjonell kreftbehandling til fordel for kosttilskudd. Han har i forskjellige sammenhenger titulert seg selv som Dr. Young, men han har ikke formell medisinsk utdannelse utover det han har skaffet seg av fiktive doktorgrader via vitnemålsfabrikker. I sin ungdom arbeidet Young som misjonær for Jesu Kristi kirke av siste dagers hellige.

Young er mest kjent for sine bøker om *pH-mirakelet*, og beskriver seg selv som naturmedisiner. Han etablerte i 1994 selskapet Innerlight som distribuerer produktene hans gjennom multi-level marketing (MLM).

Youngs hovedteori er at all sykdom hos mennesket er forårsaket av feil pH-verdi i blodet, og at hans kosttilskudd basert på basiske matvarer vil gjenopprette pH-balansen hos pasienten. Han promoterer også blodanalyse som en metode for å fastslå blodets nivå av surhet. Hypotesene mangler vitenskapelig belegg. I 2012 hadde Young planlagt en foredragsturné i Norge, men denne ble avbrutt etter at media satte kritisk søkelys på hans virksomhet. Young la skylden for dette på den norske legen Pernille Nylehn som lenge har kjempet mot Youngs kvakksalverier, og truet henne med søksmål.

Et av «sannhetsvitnene» til Young var Kim Tinkham fra Texas som var diagnostisert med brystkreft. Hun valgte derfor bort konvensjonell kreftbehandling, og døde senere av massiv spredning. Til tross for dette ble hennes anbefalinger brukt i markedsføringen av Youngs metoder. Youngs teori om kreft er at det er et syreproblem forsårsaket av muggsopp i blodet, og at løsningen er et alkalisk kosthold for å gjenopprette pH-balansen i blodet. Han mener også at kreft ikke er en sykdom i kroppsvev, men i kroppsvæske.

I 2005 etablert Young helsefarmen *pH Miracle Ranch* i California hvor han i hovedsak tok imot kreftpasienter i terminalfasen. Behandlingen bestod i hovedsak av injisering av natron og var svært kostbar.

I januar 2014 ble Young pågrepet og siktet for kvakksalveri. To år senere ble han funnet skyldig i å ha praktisert medisin uten lisens, men frikjent for å ha svindlet sine pasienter.

Referanser
----------

1. ↑   National Library of Israel Names and Subjects Authority File, National Library of Israel J9U ID 987012330257005171, besøkt 1. juni 2023[Hentet fra Wikidata]
2. ↑  Convicted pH Miracle naturopath Robert Young faces additional charges, civil suit The Escondido Grapevine
3. ↑  pH Miracle Living "Dr." Robert O. Young is finally arrested, but will it stop him? Science-Based Medicine
4. 1 2  Split verdict for ‘pH Miracle’ author The San Diego Union-Tribune
5. ↑  Kate Hudson's fake diet doctor and book author, arrested Preen
6. ↑  Verver selgere av mirakelkur Aftenposten
7. ↑  Myter om kreft Kreftforeningen
8. ↑  Foredrag med kvakksalverdømt «mirakelmann» avlyst Bergens Tidende
9. 1 2  Kvakksalver truer Aftenblad-spaltist med søksmål Arkivert 3. februar 2014 hos Wayback Machine. Stavanger Aftenblad
10. ↑  On the nature of "alternative" medicine cancer cure testimonials Science-Based Medicine
11. ↑  Satset livet på pH-kuren og tapte[*død lenke*] Stavanger Aftenblad
12. ↑  Det finnes bare en sykdom Arkivert 9. september 2011 hos Wayback Machine. 5D Helse
13. ↑  Innerlight-pyramide vokser i Stavanger Arkivert 4. juli 2012 hos Wayback Machine. Stavanger Aftenblad
14. ↑  The dying officer treated for cancer with baking soda BBC
15. ↑  Alternativguru siktet for kvakksalveri Arkivert 31. januar 2014 hos Wayback Machine. - aftenbladet.no

Eksterne lenker
---------------

* (en) Offisielt nettsted Rediger på Wikidata

* (en) Robert Young (author) – kategori av bilder, video eller lyd på Commons Rediger på Wikidata

Portal: Alternativ behandling

|  |  |
| --- | --- |
| Oppslagsverk/autoritetsdata | BIBSYS **·** VIAF **·** LCCN **·** ISNI **·** NKC
 |